ทูบีนัมเบอร์วัน

โครงการทูบีนัมเบอร์วัน  คือโครงการรณรงค์ป้องกันและแก้ไขปัญหายาเสพติดของ ทูลกระหม่อมหญิงอุบลรัตนราชกัญญา สิริวัฒนาพรรณวดี ทรงเป็นองค์ประธานอำนวยการโครงการรณรงค์ป้องกัน และแก้ไขปัญหายาเสพติด
ที่มา.
"ยาเสพติด" ปัญหาสำคัญระดับชาติที่รัฐบาลถือเป็นนโยบายที่ต้องเร่งดำเนินการแก้ไขอย่างจริงจัง ทั้งนี้เพราะปัญหายาเสพติดที่มีการแพร่ระบาดในทุกพื้นที่ของ ประเทศไทยได้ทวีความรุนแรงมากขึ้นทุกขณะ ส่งผลกระทบต่อการพัฒนาประเทศทั้งด้านเศรษฐกิจ สังคม และสิ่งแวดล้อม รวมทั้งด้านการเมืองและความมั่นคงของประเทศ 
ตั้งแต่ปี 2542 เป็นต้นมา สภาพปัญหายาเสพติดเปลี่ยนแปลงไปจากที่เป็นอยู่ในอดีตอย่างสิ้นเชิง จากเดิมที่ "เฮโรอีน" เป็นปัญหาสำคัญที่ตำรวจต้องเร่งปราบปรามให้สิ้นซาก กลายเป็น "ยาบ้า หรือสารเมทแอมเฟตามีน ที่กำลังระบาดตั้งแต่ระดับครอบครัว โรงเรียน ชุมชน สังคม และประเทศ จากข้อมูลการสำรวจพบว่ามีเยาวชนจำนวนกว่า 6 แสนคนหลงเข้าสู่วังวนของ ยาบ้า และจากสถิตินักโทษเด็ดขาด ของกรมราชทัณฑ์ที่ถูกจำคุกอยู่ตาม ทัณฑสถานทั่วประเทศ สำรวจ ณ วันที่ 31 ธันวาคม 2543 มีจำนวนรวมทั้งสิ้น 137,344 คน ในจำนวนนี้เป็นนักโทษคดียาเสพติดเกินกว่าครึ่ง คือประมาณ 87,966 คน คิดเป็นร้อยละ 64.05 และในจำนวนนักโทษเด็ดขาด คดียาเสพติดเหล่านี้มีจำนวนมากถึง 27,499 คน หรือคิดเป็นร้อยละ 31.26 ของนักโทษคดียาเสพติดที่ต้องโทษในคดีเสพหรือครอบครองและทั้งเสพและครอบครอง 
ทูลกระหม่อมหญิงอุบลรัตนราชกัญญา สิริวัฒนาพรรณวดี ทรงมีความห่วงใยต่อประชาชนชาวไทยเป็นอย่างยิ่ง โดยเฉพาะกลุ่มเยาวชน อายุระหว่าง 6-25 ปี จำนวน 21 ล้านคน ซึ่งถือเป็นกลุ่ม เสี่ยงสูง จึงทรงรับเป็นองค์ประธานโครงการรณรงค์ป้องกันและแก้ไขปัญหายาเสพติด เพื่อให้การรณรงค์ป้องกันและแก้ไขปัญหายาเสพติดภายในประเทศดำเนินไปด้วยความเรียบร้อยและมีประสิทธิภาพ โดยความร่วมมือ และรวมพลังจากภาครัฐและเอกชน กระตุ้นและปลุกจิตสำนึกของปวงชนในชาติให้มีความรู้ ความเข้าใจ และตระหนักว่าการที่จะเอาชนะปัญหายาเสพติดมิใช่หน้าที่ของบุคคลใดบุคคลหนึ่งหรือองค์กรใดองค์กรหนึ่ง แต่ทุกคนในชาติจะร่วมแรงร่วมใจกันเป็นพลังของแผ่นดินที่จะต่อสู้และเอาชนะปัญหา ยาเสพติดให้ได้โดยเร็ว
คำขวัญโครงการ.
เป็นหนึ่งโดยไม่พึ่งยาเสพติด
เพลง.
ทูบีนัมเบอร์วันซึ่งเป็นเพลงประจำโครงการทูบีนัมเบอร์วัน ทรงขับโดยทูลกระหม่อมหญิงอุบลรัตนราชกัญญา สิริวัฒนาพรรณวดี และซึ่งเป็นเพลงแรกประจำโครงการและได้มีเพลงใหม่ออกมาซึ่งก็คือเพลง เก่งและดี TO BE NUMBER ONE ทรงขับร้องโดยทูลกระหม่อมหญิงอุบลรัตนราชกัญญา สิริวัฒนาพรรณวดี ซึ่งเป็นเพลงหลักของโครงการอีกเพลงหนึ่ง
เพลงประจำโครงการในปัจจุบันประกอบด้วย
โครงการย่อย.
ใครติดยายกมือขึ้น.
โครงการใครติดยายกมือขึ้น ซึ่งจัดขึ้นเพื่อให้บริการเข้ารับบำบัดรักษาในสถานบริการ, โรงพยาบาลในสังกัดกระทรวงสาธารณสุขทุกแห่งทั่วประเทศ เป็นบริการสำหรับสมาชิกชมรมทูบีนัมเบอร์วันที่เสพหรือติดยา และมีความประสงค์จะรักษาตัวเพื่อให้หายและเลิกเสพอย่างถาวร 
ศูนย์เพื่อนใจ TO BE NUMBER ONE.
ศูนย์เพื่อนใจ TO BE NUMBER ONE  เป็นกิจกรรมหนึ่งของชมรม TO BE NUMBER ONE ที่มีการดำเนินงานอย่างต่อเนื่อง เน้นการช่วยเหลือดูแลสมาชิกและพัฒนาสมาชิกให้มีคุณภาพและมีความสุข การดำเนินงานภายใต้แนวคิด “ปรับทุกข์ สร้างสุข แก้ปัญหา พัฒนา EQ” ทั้งจากการเรียนรู้ด้วยตนเอง และการเข้าร่วมกิจกรรมกลุ่ม อาศัยกระบวนการกลุ่มให้เกิดความสนุก พร้อมกับการพัฒนาทักษะต่างๆ อาทิ การควบคุมอารมณ์ และความต้องการของตนเอง รู้จักเห็นใจผู้อื่น มีความรับผิดชอบต่อส่วนรวม (ดี)มีความสามารถ ในการรู้จักตนเอง มีแรงจูงใจ สามารถตัดสินใจแก้ปัญหา แสดงออกได้อย่างเหมาะสม และมีสัมพันธภาพที่ดีกับผู้อื่น (เก่ง) มีความภาคภูมิใจในตนเอง พอใจในชีวิต มีความสงบสุขทางใจ และสามารถดำเนินชีวิตอย่างเป็นสุข (สุข) รวมทั้งจัดบริการเพื่อให้โอกาสสำหรับการแสดงออกถึงพลังสร้างสรรค์ที่มีอยู่ ของวัยรุ่นในสถานศึกษา เพื่อเสริมสร้างภูมิคุ้มกันทางจิต และป้องกันแก้ไขปัญหาพฤติกรรมวัยรุ่นเชิงรุกในพื้นที่ที่เสี่ยงต่อการเกิดปัญหาวัยรุ่นได้ง่าย
ทีนแดนเซอซายไทยแลนด์แชมเปียนชิพ.
การแข่งขันทีนแดนเซอร์ซายไทยแลนด์แชมเปียนชิพ จัดขึ้นเพื่อแสดงความสามารถทางด้านการออกกำลังกายหรือเต้นที่แสดงถึงความสร้างสรรค์ของเยาวชน
เยาวชนต้นแบบเก่งและดี.
โครงการเยาวชนต้นแบบเก่งและดี TO BE NUMBER ONE IDOL จัดขึ้นเพื่อให้สมาชิกที่ความสามารถในด้านการเต้นและการร้องเพลงได้แสดงออกในทางสร้างสรรค์และเป็นแบบอย่างให้กับสมาชิกทั่วประเทศ
ข้อวิจารณ์.
การวิจารณ์บุคคลที่มีความหลากหลายทางเพศ.
เวทีทูบีนัมเบอร์วันไอดอลรุ่นที่ 15 ประจำจังหวัดพิษณุโลก ได้เกิดกระแสดราม่าขึ้นเมื่อหนึ่งในกรรมการที่ตัดสินได้กล่าวถึงผู้เข้าแข่งขันรายหนึ่งที่มีความหลากหลายทางเพศว่า "เวทีนี้ไม่เปิดรับขนาดนั้น ผู้ชายคือผู้ชาย ผู้หญิงคือผู้หญิง" ทำให้เกิดการวิพากษ์วิจารณ์กรรมการรายนี้ในโลกโซเชียลจำนวนมาก รวมถึงแพรี่ ไพรวัลย์ วรรณบุตร อดีตพระนักเทศน์ชื่อดัง ที่ได้นำพระโอวาทของทูลกระหม่อมหญิงที่ทรงประทานในรายการทูบีนัมเบอร์วันวาไรตี้มารีโพสต์ ต่อมา ได้มีผู้เข้าไปคอมเมนต์ทูลฟ้องทูลกระหม่อมหญิงถึงในอินสตาแกรมส่วนพระองค์ถึงเหตุการณ์ครั้งนี้ซึ่งพระองค์ได้เข้ามาตอบคอมเม้นต์นี้ว่า "เราไม่เคยปิดกั้น LGBTQ+ เราสนับสนุนทุกคน" ก่อนที่ในเวลาต่อมา กรรมการหญิงคนดังกล่าวจะได้เดินทางไปหาผู้เข้าแข่งขันและอาจารย์พร้อมกระเช้าผลไม้ขอโทษกับเหตุการณ์ที่เกิดขึ้นโดยได้กล่าวยอมรับว่าตัวเองพูดจาไม่เหมาะสม